CELEX: 62015CN0648
Language: bg
Date: 2015-12-03 00:00:00
Title: Дело C-648/15: Иск, предявен на 3 декември 2015 г. — Република Австрия/Федерална република Германия

1.2.2016   
            
            
               BG
            
            
               Официален вестник на Европейския съюз
            
            
               C 38/45
            
         Иск, предявен на 3 декември 2015 г. — Република Австрия/Федерална република Германия
   (Дело C-648/15)
   (2016/C 038/57)
   Език на производството: немски
   
      Страни
   
   
      Ищец: Република Австрия (представител: C. Pesendorfer)
   
      Ответник: Федерална република Германия
   
      Искания на ищеца
   
   Иск на основание на член 25, параграф 5 от Спогодбата между Република Австрия и Федерална република Германия за избягване на двойното данъчно облагане и на отклонението от облагане с данъци на доходите и имуществото, öBGBl III 182/2002, dBGBl II 2002, 735 и dBStBl I 2002, 584 (наричана по-нататък „германско-австрийската СИДДО“) във връзка с член 273 ДФЕС поради различия в становищата на Република Австрия и на Федерална република Германия относно тълкуването и прилагането на член 11 от германско-австрийската СИДДО.
   Ищецът моли Съда да постанови, че:
   
               1.
            
            
               процесните доходи от сертификати за дивиденти (Genußscheine) не следва да се квалифицират като „вземания за дълг, носещи право на участие в печалбите“ („Forderungen mit Gewinnbeteiligung“) по смисъла на член 11, параграф 2 от германско-австрийската СИДДО. Ето защо съгласно член 11, параграф 1 от германско-австрийската СИДДО Австрия — в качеството ѝ на държавата на седалището на Bank Austria — имала изключителното право да облага доходите от сертификати за дивиденти;
            
         
               2.
            
            
               Федерална република Германия е длъжна да не облага процесните доходи от сертификати за дивиденти на Bank Austria и да възстанови вече събраните за тях данъци.
            
         
               3.
            
            
               Федерална република Германия понася съдебните разноски.
            
         
      Основания и основни доводи
   
   Република Австрия възразява срещу квалифицирането от страна на Федерална република Германия на процесните доходи като лихви, „носещи право на участие в печалбите“ по смисъла на член 11, параграф 2 от германско-австрийската СИДДО. Според последната държава самите тези доходи поначало се изчислявали по фиксиран процент. За да се изплащат обаче, било необходимо да е налице достатъчна балансова печалба.
   За разлика от това Република Австрия смята, че процесните сертификати за дивиденти дават основание само за олихвяването с фиксиран процент от номиналната стойност. Това тълкуване следвало от самото значение в общоупотребимия език; то се потвърждавало от сравнението с примерно посочените в член 11, параграф 2 от германско-австрийската СИДДО форми на финансиране.
   Следователно в процесния случай имало просто дадена от кредитора отсрочка, тъй като по-специално през периода си до падежа сертификатът за дивидент по принцип давал правото на последващо плащане в бъдеще. Ето защо в крайна сметка сертификатите за дивиденти се приравнявали на олихвяващи се с фиксиран процент ценни книжа, при които била налице известна вероятност от загуба.